એક ધનવાન મહિલાની આ વાત છે. તેના ઘરે એક કામવાળી આવે. એ સદાયે હસતી હોય. વાળતી વખતે કે પોતાં કરતી વખતે પણ ગીત ગણગણતી હોય. એનો ચહેરો જ બતાવી દે કે એ ખુશ છે. એક વખત શેઠાણીએ પૂછ્યું, કે તું સુખી છે? તેણે કહ્યું, હા એકદમ સુખી છું. મારું કામ કરું છું અને મજામાં રહું છું અને હા, મારા સુખનું સૌથી મોટું કારણ એ છે કે હું મારી સરખામણી તમારી સાથે કરતી નથી. તમારે તમારી સરખામણી મારી સાથે કરવી હોય તો તમને છૂટ છે. સરખામણી કરી જોજો, તમને તમારા કરતાં હું વધારે સુખી અને ખુશ લાગીશ, એનું કારણ એ જ છે કે હું ખુશ છું અને હું સુખી છું. મને ખુશ રહેતા કે સુખી થતા કોઈ રોકી ન શકે, કારણ કે મારે સુખી રહેવું છે, મારે ખુશ રહેવું છે. મારે રોદણાં રડવાં નથી. નાના લોકો ઘણી વખત મોટી વાત સમજાવી જતાં હોય છે, એ વાત જુદી છે કે આપણે એનામાંથી કંઈ શીખતા કે સમજતા નથી. આપણે તો એને પણ આપણી ફૂટપટ્ટીથી જ માપતા હોઈએ છીએ, ક્યારેક એની ફૂટપટ્ટીથી માપી જોજો, એ આપણાથી ઘણા મોટા, ઘણા ખુશ અને ઘણા સુખી લાગશે.